新樂府 驃國樂	欲王化之先邇後遠也
作者：白居易
朝代：唐

paragraphs: 驃國樂，驃國樂，出自大海西南角。
雍羌之子舒難陀，來獻南音奉正朔。
德宗立仗御紫庭，黈纊不塞爲爾聽。
玉螺一吹椎髻聳，銅鼓一擊文身踊。
珠纓炫轉星宿搖，花鬘斗藪龍蛇動。
曲終王子啓聖人，臣父願爲唐外臣。
左右歡呼何翕習，至尊德廣之所及。
須臾百辟詣閤門，俯伏拜表賀至尊。
伏見驃人獻新樂，請書國史傳子孫。
時有擊壤老農父，暗測君心閑獨語。
聞君政化甚聖明，欲感人心致太平。
感人在近不在遠，太平由實非由聲。
觀身理國國可濟，君如心兮民如體。
體生疾苦心憯悽，民得和平君愷悌。
貞元之民若未安，驃樂雖聞君不歡。
貞元之民苟無病，驃樂不來君亦聖。
驃樂驃樂徒喧喧，不如聞此芻蕘言。